ЗэфIэкI нэрылъагъу
Сабийхэр хъумэным и дунейпсо махуэм — мэкъуауэгъуэм и 1-м — КъБР-м и Iэтащхьэ КIуэкIуэ Юрий яIущIащ зи зэфIэкIкIэ, хьэл-щэнкIэ щапхъэ зыгъэлъагъуэхэм ящыщ ныбжьыщIэ 17-м.
КъБР-м и Iэтащхьэм жиIащ ныбжьыщIэхэм я зэфIэкIым, я мурадхэм зыщигъэгъуазэмэ и гуапэу Сабийхэр хъумэным и дунейпсо махуэм ахэр къызэрыригъэблэгъар.
— Ди зэIущIэм кърихьэлIахэм яхэтщ предмет зэмылIэужьыгъуэхэмкIэ екIуэкI олимпиадэхэм текIуэныгъэ къыщызыхьахэр. Псалъэм папщIэ, Бещто Елдар илъэсищкIэ зэкIэлъхьэужьу школакIуэхэм нэмыцэбзэмкIэ я урысейпсо зэхьэзэхуэм пашэ щыхъуащ, Шен Эрик 2017, 2018 гъэхэм обществознаниемкIэ екIуэкIа урысейпсо зэпеуэм и кIэух Iыхьэм къыщыхэжаныкIащ, Айбазов Павел ОБЖ-мкIэ, правэмрэ тхыдэмкIэ урысейпсо олимпиадэм и щIыналъэ Iыхьэм щытекIуащ, — жиIащ КIуэкIуэм. ЗэрыфщIэщи, ди школакIуэхэр иужьрей илъэсхэм жыджэру хэтщ «Iущхэмрэ Iущыцэхэмрэ» олимпиадэм. Апхуэдэу ди гуапэ мыхъуу къэнакъым а зэпеуэм Уэлджыр Даянэрэ Мусукаев Ахъмэтрэ текIуэныгъэ къызэрыщахьар. Абыхэм иджы Iэмал яIэщ Къэрал зэхущытыкIэхэмкIэ Москва дэт институтым щIэныгъэ щызрагъэгъуэтыну. Ар ехъулIэныгъэшхуэу къызолъытэ. Мырзэ Ренат ЦIыхубэ технологиехэмкIэ урысейпсо олимпиадэм пашэ щыхъуахэм ящыщщ. Молей Аидэ, Тамбий Елизаветэ, Мэремыкъуэ Мухьэмэд сымэ Урысейпсо щIэныгъэ-инженер зэхьэзэхуэхэм текIуэныгъэхэр къыщахьащ, ахъшэ саугъэтхэр къыщыхуагъэфэщащ. Фигу къэзгъэкIыжынщи, сабийхэмрэ щIалэгъуалэмрэ шахматым хуэгъэсэным зэрызедгъэужьымкIэ Урысейм щыпашэ щIыналъиплIым Къэбэрдей-Балъкъэрыр яхэхуащ. Тэрч къалэм и курыт еджапIэ №2-м щIэс Журт Камиллэ хэтащ икIи къыщыхэжаныкIащ илъэс 17-м нэс зи ныбжь хъыджэбз цIыкIухэр шахматымкIэ щызэпеуа, КИФЩI-м пашэныгъэр къыщыхьыным теухуа зэхьэзэхуэм. Дэ диIэщ лъэныкъуэ куэдкIэ зэфIэкI къэзыгъэлъагъуэ ныбжьыщIэхэр, абыхэм яхэтщ гъуазджэмрэ щэнхабзэмрэ хэлъхьэныгъэ хуэзыщIын щIэзыдзэхэри. Абы и лъэныкъуэкIэ дрогушхуэ «Голос. Дети» урысей зэпеуэм ехъулIэныгъэшхуэ щызыIэрызыгъэхьа Хекилаевэ Денизэ. «ЕгъэджакIуэ-еджакIуэ» зэхьэзэхуэ зэIухам и саугъэт нэхъыщхьэр къихьащ Налшык къалэм и курыт школ №32-м и ещанэ классым щIэс Устиновэ Алия. ЩоджэнцIыкIу Iэсхьэд «Каспийский бриз» етIуанэ дунейпсо фестивалым и япэ нагъыщэр, «Вдохновение-Весна» дунейпсо зэпеуэм и саугъэтыр къихьащ. Мыпхуэдэ ехъулIэныгъэфIхэр къызэрывгъэлъагъуэм щхьэкIэ фIыщIэ фхузощI. Фи зэфIэкIым адэкIи хэвгъэхъуэну, Къэбэрдей-Балъкъэрым и мызакъуэу, къэралри евгъэфIэкIуэну, фи цIэр жыжьэ Iуну си гуапэщ. Си фIэщ мэхъу ди лъахэгъу, дирижёр цIэрыIуэ Темыркъан Юрий хуэдэу, фэри цIыхушхуэ къызэрыфхэкIынур. Сабийхэр хъумэным и дунейпсо махуэм и мыхьэнэр инщ. Сыхуейт ди щIалэгъуалэм псоми мы махуэшхуэм сехъуэхъуну, щIэныгъэм, гъуазджэм, политикэм нэгъуэщI унэтIыныгъэхэм дэтхэнэми я зэфIэкI щытлъагъуну. Дэри, республикэ унафэщIхэм, мы Iуэхур зэредгъэфIэкIуэным зэпымыууэ ди нэIэ тедгъэтынущ.
КIуэкIуэ Юрий ныбжьыщIэхэр зыгъасэ адэ-анэхэми егъэджакIуэхэми фIыщIэ зэрахуищIыр жиIащ, я къалэн мытыншым узыншагъэ яIэу иджыри илъэс куэдкIэ пэрытыну ехъуэхъуащ.
Уэлджыр Даянэ жиIащ и дэлъху Елдар гъуэгугъэлъагъуэ зэрыхуэхъуар, ари жьыуэ щIэныгъэ-къэхутэныгъэ лэжьыгъэхэм, псом хуэмыдэу химиемрэ биологиемрэ джыным дахьэхын зэрыщIадзар икIи олимпиадэ зэхуэмыдэхэм мызэ-мытIэу пашэ зэрыщыхъуар. «Уи мурадыр и кIэм нумыгъэсауэ укъикIуэтыж зэрымыхъунур къысхэзылъхьар си дэлъху нэхъыжьращи, абы фIыщIэ хузощI. СызэреплъымкIэ, сыт хуэдэ Iуэху блэжьми, укъызыхэкIамрэ укъыщалъхуа щIыналъэмрэ фIыуэ плъагъун, пIэтын хуейщ», — жиIащ хъыджэбзым.
Мусукаев Ахъмэт КъБР-м и Iэтащхьэм къызэрыригъэблэгъам папщIэ фIыщIэ хуищIащ икIи ныбжьыщIэхэм яхуиIуэтащ Сабийхэр хъумэным и дунейпсо махуэр ягъэувауэ зэрыщытам. ЩIалэм къыхигъэщащ мыгъэрей еджэгъуэм «Iущхэм-
рэ Iущыцэхэмрэ» урысей зэпеуэм Къэбэрдей-Балъкъэрым щыщ еджакIуищ хэтамэ, къэкIуэну зэхьэзэхуэм абыхэм я бжыгъэр тху зэрыхъунур. «Дэ долъагъу иужьрей зэманым егъэджэныгъэм игъуэта зыужьыныгъэр зыхуэдэр, сыт щыгъуи ди Iуэхур къыддывоIыгъри, фIыщIэ фхудощI», — дыщIигъуащ къэпсэлъам.
Бещто Елдар къызэхуэсахэр щигъэгъуэзащ илъэси 10 щыхъуам къыщыщIэдзауэ илъэс 14 ирикъуху Германием зэрыщыпсэуам и фIыгъэкIэ нэмыцэбзэр зэрызригъэщIам, адэкIи а унэтIыныгъэмкIэ и щIэныгъэм хамэ къэрал щыхигъэхъуэну зэримурадым. «Сэ сыхуейщ щIэныгъэ зэзгъэгъуэту Къэбэрдей-Балъкъэрым сыкъэкIуэжа нэужь, къыткIэлъыкIуэну щIэблэм я зыужьыныгъэм си Iыхьэ хэслъхьэну», — жиIащ Бещтом.
Хекилаевэ Денизэ «Голос. Дети» зэхьэзэхуэм Къэбэрдей-Балъкъэрым къыбгъэдэкIыу зэрыхэтар зэрыпщIэшхуэр жиIащ, икIи и мурадхэмкIэ къызэхуэсахэм ядэгуэшащ.
Урысейпсо мыхьэнэ зиIэ олимпиадэ зэмылIэужьыгъуэхэм хэтыну школакIуэхэм ират Iэмалхэм зэрызрагъэужьым папщIэ республикэ унафэщIхэм фIыщIэ яхуищIащ Айбазов Павел.
КъБР-м и Iэтащхьэм жиIащ щIалэгъуалэм я гупсысэхэм и гуапэу зэредэIуар. «Дэ ди сабийхэр адрейхэм едгъэхъуапсэ хъунукъым, нэхъыфIу щыIэр абыхэм яхуэтщIэн зэрыхуейр ди япэ къалэну къызолъытэ, — жиIащ КIуэкIуэ Юрий. — Псалъэм папщIэ, республикэ унафэщIхэр зэман гъунэгъум дызэлэжьын хуей Iуэхугъуэ нэхъыщхьэхэм ящыщу къыдолъытэ зи ныбжьыр илъэс ирикъуахэм къыщыщIэдзауэ илъэси 3 хъуахэм щыщIэкIыжу щакIэлъыплъыну гъэсапIэхэр иджырей мардэхэм тету къызэрызэдгъэпэщыпхъэр».
ЗэIущIэм и кIэм КъБР-м и Iэтащхьэм ныбжьыщIэхэм саугъэтхэр яритащ.
БАГЪЭТЫР Луизэ.
